**Upute za aspiracijsku citološku punkciju dojke pod kontrolom ultrazvuka**

**Priprema pacijenta** za aspiracijsku citološku punkciju pod kontrolom UZV podrazumijeva da pacijenti dođu u udobnoj i praktičnoj odjeći koju lako mogu skinuti za realizaciju pretrage, te bez nakita. Na dan zahvata, preporuča se ne koristiti kreme, losione, talk, parfem/ dezodorans u blizini mjesta primjene. Na pretragu obavezno ponijeti uputnicu, narudžbenicu, nalaz liječnika koji traži pretragu, nalaz ranijih UZV pretraga dojki i aksila te nalaze radiologa ukoliko su prethodno učinjeni a vezani su direktno uz traženu pretragu.

**Što očekivati od pretrage?**

**Aspiracijska citološka punkcija** dojke je uzimanje uzoraka tkiva dojke ili limfnog čvora tankom iglom, pod kontrolom ultrazvuka. Punkciju dojke je potrebno napraviti kada je prisutnost tvorbe koja je otkrivena UZV-om, mamografijom, MR-om ili CT-om takva da liječnik smatra da ju je potrebno dalje obraditi.

Postupak ambulantno izvodi liječnik i traje do 60 min. Pacijentica je za vrijeme postupka pri punoj svijesti i leži na leđima s rukama podignutim iznad glave. Ultrazvukom se verificira suspektna tvorba. Očisti se mjesto uboda nakon čega se aplicira lokalni anestetik (najčešće lidokain). Nakon toga se tankomiglom pod kontrolom ultrazvuka, koji prati položaj igle, uzima mala količina tkiva koja se šalje na daljnju obradu. Aspirirani materijal šalje se na citološku analizu. Mjesto uboda zaštiti se sterilnom gazom.

Uzorci se potom šalju na citološku analizu, a rezultati su gotovi unutar tjedan dana od zahvata.

Ako nalazi ukažu na zloćudne promjene na stanicama, liječnik će uputiti pacijenta na core biopsiju.

**Ukoliko u vrijeme pregleda više pacijenata čeka na pretragu u prostorijama Kliničkog zavoda za radiologiju, prednost za ulazak na pregled imaju bolnički pacijenti, djeca, trudnice, rodilje i stariji pacijenti.**